《武冈东塔寺见柳柏数株》
明代·凌义渠

形类何纷糺，耳目亦难悉。炎方气候殊，草木更杂出。

曾笺柳柏名，于焉辨其实。两树合成身，贞心而脆质。

袅袅亦森森，凉月徘徊入。拜舞低趁风，阴翠凝如湿。

莺燕弗错投，鸾凤肯妄集。我来古塔畔，寻思久伫立。

岂抱衰季心，不敢倚孤直。弄姿霜霰中，兹理谁能测。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。